Spennandi kosningar fara fram í Georgíu í dag sem breytt geta valdahlutföllum í öldungadeild Bandaríkjaþings. Trump forseti Bandaríkjanna og Biden verðandi forseti héldu fundi til stuðnings frambjóðendum flokka sinna í Georgíu í gær.
Mikil spenna er í Georgíu í Bandaríkjunum þar sem fram fara kosningar um tvö sæti í öldungadeild Bandaríkjaþings. Mikið er í húfi, en niðustaðan kann að breyta valdahlutföllum í öldungadeilinni.
Kjósa þurfti aftur í Georgíu þar sem enginn frambjóðenda náði fimmtíu prósentum atkvæða í kosningunum í nóvember. Repúblikanar hafa verið ráðandi í öldungadeildinni síðustu ár og frambjóðendur þeirra í Georgíu eiga þar báðir sæti, þau Kelly Loeffler og David Perdue, en breyting kann að verða á því mjótt er á munum samkvæmt síðustu könnunum, en frambjóðendur Demókrata, Raphael Warnock og Jon Ossoff, hafa haft talsverðan meðbyr eftir sigur Bidens í Georgíu í forsetakosningunum. Birting á upptöku af símtali Trumps við Brad Raffensperger, yfirmann kosningamála í Georgíu, er auk þess talin geta sett strik í reikninginn og bitnað á frambjóðendum Repúblikana, en þar kvaðst forsetinn hafa sigrað og hvatti Raffensperger að beita sér fyrir því að opinberum niðurstöðum yrði hnekkt. Bæði Trump og Biden fóru mikinn á fundum með stuðningsmönnum flokkanna í gær og lögðu áherslu á mikilvægi kosninganna. Trump kvaðst auk þess ætla að halda áfram að berjast fyrir áframhaldandi setu sinni í Hvíta húsinu og uppskar mikil fagnaðarlæti.
Biden sagði hins vegar að stjórnmálamenn gætu hvorki krafist né tekið sér vald, þeir fengju vald sitt frá bandarísku þjóðinni.
Biden sagði að þessu mætti aldrei breyta, þetta snerist allt um þjóðarvilja.
Spennandi kosningar fara fram í Georgíu í dag sem breytt geta valdahlutföllum í öldungadeild Bandaríkjaþings. Trump forseti Bandaríkjanna og Biden verðandi forseti héldu fundi til stuðnings frambjóðendum flokka sinna í Georgíu í gær.